1940. január 1-jén altábornaggyá léptették elő. Május elejétől csapataival részt vett a nyugati hadjárat Belgium és Hollandia elleni műveleteiben. Egységeivel stratégiai fontosságú pontokat, így repülőtereket, hidakat, kulcserődöket foglalt el. Döntő fontosságú sikert ért el május 10-11-én, az Ében-Émael-határerőd elfoglalásával. Az innovatív eszközökkel végrehajtott sikeres akciókért már május 12-én kitüntették a Vaskereszt Lovagkeresztjével. Két héttel később repülőtábornokká "(General der Flieger)" léptették elő. – Ezt a rendfokozatot három évvel később, 1943. május 1-jével átnevezték az ejtőernyős csapattest tábornokává "(General der Fallschirmtruppe)." – Rotterdam megszállása során tévedés miatt SS-csapatok baráti tüzébe került, súlyos fejsérülést szenvedett, amelynek következményeit élete végéig viselte.